b'\n_START_ARTICLE_\nBiserica de lemn din Buru\n_START_PARAGRAPH_\nBiserica de lemn din Buru, comuna Iara, jude\xc8\x9bul Cluj a fost construit\xc4\x83 \xc3\xaen anul 1860. Are hramul \xe2\x80\x9eSfin\xc8\x9bii Arhangheli Mihail \xc8\x99i Gavriil\xe2\x80\x9d. Biserica nu se afl\xc4\x83 pe noua list\xc4\x83 a monumentelor istorice.\n_START_SECTION_\nIstoric\n_START_PARAGRAPH_\nSatul Buru este o a\xc8\x99ezare pitoreasc\xc4\x83 situat\xc4\x83 pe valea Arie\xc8\x99ului, acolo unde el \xc3\xaencepe a \xc8\x99erpui printre piscurile \xc3\xaemp\xc4\x83durite. Merg\xc3\xa2nd pe \xc8\x99oseaua Turda-C\xc3\xa2mpeni, la \xc3\xaenceputul defileului muntos, pe partea st\xc3\xa2ng\xc4\x83, dincolo de Arie\xc8\x99, este a\xc8\x99ezat satul Buru. Locuitorii se ocup\xc4\x83 cu cre\xc8\x99terea vitelor, posibilit\xc4\x83\xc8\x9bi pentru agricultur\xc4\x83 nu exist\xc4\x83 din cauza reliefului muntos._NEWLINE_Satul Buru, ca \xc8\x99i parohia, se pierd \xc3\xaen istorie. Din datele care s-au mai g\xc4\x83sit este specificat anul 1482, ca an \xc3\xaen care parohia exista, av\xc3\xa2nd biseric\xc4\x83 zidit\xc4\x83, ceea ce \xc3\xaenseamn\xc4\x83 c\xc4\x83 at\xc3\xa2t satul, c\xc3\xa2t \xc8\x99i parohia, sunt mult mai vechi. _NEWLINE_Datorit\xc4\x83 a\xc8\x99ez\xc4\x83rii sale \xc3\xaen defileul muntos al r\xc3\xa2ului Arie\xc8\x99, defileu care face leg\xc4\x83tura \xc3\xaentre Cluj \xc8\x99i C\xc3\xa2mpeni, satul Buru a fost cuprins de toate evenimentele mai importante care au avut loc \xc3\xaen partea aceasta de \xc8\x9bar\xc4\x83, de la vechile r\xc4\x83scoale, de la Revolu\xc8\x9bia din 1848, c\xc3\xa2nd majoritatea s\xc4\x83tenilor au fost \xc3\xaenrola\xc8\x9bi \xc3\xaen armata lui Avram Iancu \xc8\x99i p\xc3\xa2n\xc4\x83 la marele act al Re\xc3\xaentregirii patriei. At\xc3\xa2t \xc3\xaen timpul Revolu\xc8\x9biei de la 1848, c\xc3\xa2t \xc8\x99i \xc3\xaen timpul celor dou\xc4\x83 R\xc4\x83zboaie Mondiale, satul a avut mult de suferit. _NEWLINE_Actuala biseric\xc4\x83 dateaz\xc4\x83 din anul 1860, materialul de construc\xc8\x9bie fiind lemnul. Este a\xc8\x99ezat\xc4\x83 pe malul Arie\xc8\x99ului \xc8\x99i are form\xc4\x83 de nav\xc4\x83. \xc3\x8en patrimoniul ei exist\xc4\x83 c\xc3\xa2teva c\xc4\x83r\xc8\x9bi vechi \xc8\x99i o icoan\xc4\x83 pe sticl\xc4\x83 reprezent\xc3\xa2ndu-i pe Sfin\xc8\x9bii Arhangheli._NEWLINE_Datorit\xc4\x83 faptului c\xc4\x83 arhiva bisericii a fost \xc3\xaen \xc3\xaentregime distrus\xc4\x83, dintre preo\xc8\x9bii care au slujit \xc3\xaen parohia Buru, sunt cunoscu\xc8\x9bi doar cei de la Primul R\xc4\x83zboi Mondial \xc3\xaencoace: Gali\xc8\x99 Nicolae, G\xc4\x83zdac Mihai, p\xc3\xa2n\xc4\x83 \xc3\xaen anul 1948, Papiu Virgil, p\xc3\xa2n\xc4\x83 \xc3\xaen anul 1961, \xc3\xaentre anii 1968-1970 a fost Ursu Constantin, iar \xc3\xaentre anii 1971-1972 Lu\xc8\x9bai Grigore, dup\xc4\x83 care au urmat preo\xc8\x9bii Covaci Liviu, Pop Gheorghe, M\xc4\x83iercan Anton, Cri\xc8\x99an Ioan, Popa Ioan; \xc3\xaentre anii 2000-2011 preotul C\xc3\xa2mpu Florin, iar din 2011 parohia este administrat\xc4\x83 de preotul Radu Micl\xc4\x83u\xc8\x99.'